钦定古今图书集成/明伦汇编/官常典/第478卷 > 李神
## 钦定古今图书集成/明伦汇编/官常典/第478卷 > 李神

按《魏书》本传，“神，𢘆农人。父洪之，秦、益二州刺史。神少
有胆略，以气尚为名。早从征役，其从兄崇深所知赏。
累迁威远将军、新蔡太守，领建安戍主，转宁远将军、
陈留太守，领狄丘戍主。频有军功，封长乐县开国男，
食邑二百户，迁征卤将军、骁骑将军、直阁将军。萧衍
将赵祖悦率众据硖石，神为别将，率扬州水军受刺”
史李崇节度，与都督崔亮、行台仆射李平等攻硖石，
克之，进平北将军、大中大夫。孝昌中，行相州事，寻正
加抚军将军、假镇东将军、大都督。建义初，除卫将军。
时葛荣充斥，民多逃散。先是，州将元鉴反叛引贼，后
都督源子邕、裴衍战败被害。朝野忧惶，人不自保，而
神志气目，若抚劳兵民，小大用命。既而葛荣尽锐攻
之，久不能克。会尔朱荣擒葛荣于邺西。事平，除车骑
将军，以功进爵为公，增邑八百，通前一千户。元颢入
洛，庄帝北巡，以神为侍中，又除殿中尚书，仍行相州
事。车驾还宫，改封安康郡开国公，加封五百户。普泰
元年，进骠骑大将军、仪同三司、相州大中正。永熙中
薨。天平元年，赐使持节、侍中、骠骑大将军、司徒公、冀
州刺史。子士约，袭。齐受禅，爵例降。